Ná baie jare lyk dit of die howe nou die ANC in ’n blik druk om korrupsie in eie geledere vas te vat. Dit lyk of die dae van John Block as leier wat nie die reguit paadjie loop nie, nou getel is, maar danksy beriggewing wat wissel van uitstekend tot vrotterig, is daar nog nie klarigheid nie.
Volgens die jongste RSG-nuus is die voormalige Noord-Kaapse leier van die ANC en aangewese premier, John Block, en sy “sakevennoot”, Christo Scholtz, nie voortvlugtig nie, hulle word bloot vermis nadat hulle nie soos die appèlhof hulle aangesê het, vir hul 15 jaar lange tronkstrawwe aangemeld het nie.
Volgens nog ’n nuusbron hou die Valke hul inhegtenisneming terug tot dit sou blyk dat die twee ook nie vir hul volgende hofafspraak Maandag opdaag nie. Block en Scholtz het ’n lewensboei gekry toe die appèlhof aan hulle toestemming verleen het om na die konstitusionele hof te appelleer.
Op die oog af lyk dit nou asof Block en Scholtz weer nuwe regsriglyne aan die opstel is – sommige kenners meen met die appèlhofuitspraak is Block en Scholtz se doppie geklink, en moet hulle tronk toe tot tyd en wyl die konstitusionele hof die finale sê het. Ander meen weer die twee bly op vrye voet tot die konstitusionele hof die finale woord spreek.
Deur die jare wat Block nie juis wetsgehoorsaam voorgekom het nie, het dit gelyk of die ANC ’n besonder sagte plekkie vir hom het, en te alle tye sal beskerm. Soms het hy lof verdien, soos die wyse waarop hy ook sy armlastige ma versorg het.